2.4.

Návrhom, na ktorý sa vzťahuje toto stanovisko, sa mení smernica 92/106/ES o vytvorení spoločných pravidiel pre určité druhy kombinovanej dopravy tovaru medzi členskými štátmi (smernica) [COM(2017) 648] (návrh). Obsahuje tieto hlavné prvky: — kombinovaná doprava už nemusí mať cezhraničnú povahu. Komisia odhaduje, že v členských štátoch existuje značný potenciál domácej kombinovanej dopravy; — požiadavka na minimálnu vzdialenosť pre necestnú dopravu je vylúčená. Na druhej strane sa v novom ustanovení stanovuje, že námorná alebo vnútrozemská vodná doprava sa nemusí brať do úvahy, ak neexistuje alternatíva; — každá nákladná jednotka, ktorá spĺňa kritériá stanovené v normách ISO 6346 alebo ENI 13044, alebo cestné vozidlo, ktoré sa prepravuje po železnici, po vnútrozemských vodných cestách alebo po mori, sa môže použiť v kombinovanej doprave; — súčasné pravidlo o obmedzení cestnej dopravy sa upravuje tak, aby počiatočný a/alebo koncový úsek cestnej dopravy v rámci EÚ mohol mať maximálnu vzdialenosť vzdušnou čiarou 150 km alebo 20 % vzdialenosti medzi miestom nakládky na počiatočnom úseku a miestom vykládky na koncovom úseku. Toto obmedzenie sa nevzťahuje na prázdne nákladné vozidlá, ani na prepravu do alebo z miesta vyzdvihnutia alebo dodania; — členské štáty môžu povoliť dlhšie vzdialenosti, než je uvedené v predchádzajúcom bode, aby sa umožnilo dosiahnuť najbližší terminál s primeraným vybavením a kapacitou; — na to, aby bola cestná doprava uznaná za súčasť kombinovanej dopravy, musí prevádzkovateľ preukázať, že preprava je súčasťou kombinovanej dopravy. V návrhu sa uvádza, aké informácie by sa mali poskytnúť v súvislosti s konkrétnou celkovou dopravnou činnosťou a s ohľadom na jej rôzne časti. Nie je možné požadovať ďalšie informácie. Informácie môžu byť poskytnuté prostredníctvom rôznych prepravných dokumentov, a to aj v elektronickej podobe. Počas cestnej kontroly musí byť možné poskytnúť informácie; — uznávajú sa riadne odôvodnené odchýlky od plánovanej trasy; — členské štáty sú povinné prijať opatrenia na podporu potrebných investícií do prekládkových terminálov v koordinácii s hraničiacimi členskými štátmi; — každý členský štát musí určiť jeden alebo niekoľko orgánov, ktoré budú zodpovedné za vykonávanie smernice a slúžiť ako kontaktné miesto pre otázky týkajúce sa vykonávania; — v návrhu sa takisto požaduje, aby členské štáty dodržiavali oznamovaciu povinnosť týkajúcu sa rozvoja kombinovanej dopravy; — súčasné oslobodenie od pravidiel kabotáže zostáva v platnosti v súvislosti s tými činnosťami v cestnej dopravy (úsekmi ciest), ktoré sú súčasťou cezhraničnej prepravy medzi členskými štátmi a vykonávajú sa výlučne na území členského štátu. Komisia odôvodňuje túto výnimku konštatovaním, že uskutočnené konzultácie preukázali, že týmto ustanovením sa pomáha zvýšiť atraktívnosť riešení kombinovanej dopravy. Komisia sa takisto odvoláva na rozhodnutie Súdneho dvora vo veci 2/84 (Komisia/Taliansko), ktorý zastáva názor, že kombinovaná doprava by sa mala považovať za jedinú prepojenú medzinárodnú dopravu. — V dôvodoch uvedených v návrhu Komisia takisto poukazuje na to, že pravidlá o vysielaní pracovníkov sa budú uplatňovať na vnútroštátnu kombinovanú dopravu, ako to platí pre kabotáž. Neexistuje však jasné vyhlásenie o pravidlách o vysielaní pracovníkov a o medzinárodnej kombinovanej doprave.